Poliiseja ja ambulanssi Pirkkalassa tiistaina 20. maaliskuuta.

Poliiseja ja ambulanssi Pirkkalassa tiistaina 20. maaliskuuta. Kalle Parkkinen / Lehtikuva

Kolme oppilaitosta on suljettu tiistain ajan. Poliisi ei löytänyt mitään vaaraa koulutiloista.

Poliisi selvittää parhaillaan kouluun kohdistunutta uhkausta Pirkkalan keskustassa.

Uhkauksen vuoksi Pirkkalan lukio, Suupanniityn koulu ja Naistenmatkan koulu on suljettu tiistaina ajan.

Koululle tulleet oppilaat ja henkilökunta on siirretty vapaa-aikakeskukseen. Osa nuorimmista oppilaista jatkaa koulua vapaa-aikakeskuksessa.

Keskiviikkona on normaali koulupäivä. Oppilaille tarjotaan kriisiapua.

Poliisi kertoo tutkineensa Pirkkalan koulukeskuksen tilat aamuisen uhkauksen vuoksi. Mitään vaaraa ei löytynyt koulutiloista ja koulukeskus on turvallinen, poliisi kertoo.

Yle Tampereen toimittajan mukaan koulujen henkilökunta alkaa poistua paikalta, koska lapsia on enää muutamia paikalla.

Sisä-Suomen poliisi tiedottaa asiasta Twitterissä. Sisä-Suomen poliisilaitoksen mukaan koulun tiloja tarkistetaan parhaillaan.

Pirkkalan koulukeskuksen vahtimestari Mertsi Grönfors antoi avaimet poliisille, jotta nämä pääsivät tarkastamaan koulutilojen turvallisuuden. Kirsi Matson-Mäkelä / Yle

Suupanniityn koulun rehtori Marita Intonen kertoo Yle Tampereelle, että noin 1 200 oppilasta on lähetetty kotiin. Kouluissa yhteensä on vajaat 1 500 oppilasta.

Evakuointi sujui rehtorin mukaan rauhallisesti.

Suupanniityn koulu on tiedottanut asiasta vanhemmille. Vanhemmille tiedotetaan, että pommiuhkaus tuli koululle noin puoli kahdeksalta aamulla.

Koulu ei kerro uhkauksen sisällöstä tarkemmin, vaan tiedottaa asiasta poliisin ohjeiden mukaan.

Koulun mukaan tärkeintä on pysyä rauhallisena.

Poliisi on paikalla ja selvittää asiaa. Poliisin tämänhetkisen tiedon mukaan kukaan ei ole vaarassa.

Poliisi tekee parhaillaan viimeisiä uhkaa poissulkevia toimenpiteitä Pirkkalan koulukeskuksessa. #Pirkkala — Sisä-SuomenPoliisilaitos (@SiSuPoliisi) 20. maaliskuuta 2018

Mikäli oppilaan koulu alkaa tänään myöhemmin tai oppilas on vielä koulumatkalla, hänen ei kannata tulla kouluun, koulu tiedottaa vanhemmille.

Kolme koulua on suljettu Pirkkalassa uhkauksen vuoksi. Yle Tampere

*Lue myös: *Pyöräilijä uhkasi koulua pommilla Pirkkalassa – Poliisi kertoo epäillyn tuntomerkit